ΣΤΕΦΑΝΟΣ-+ΤΟ+ΤΑΞΙΔΙ+ΣΤΗΝ+ΠΟΛΩΝΙΑ

Αυτή τη φορά Πολωνία! Τον Δεκέμβριο του 2011, μέσω του Οικολογικού Εργαστηρίου Καισαριανής, εγώ, ο Στέφανος και ο Σπύρος μαζί με μια ομάδα άλλων δέκα ατόμων πήραμε μέρος σε ένα πρόγραμμα δημοκρατίας στην Πολωνία. Το πρόγραμμα αυτό επιδοτήθηκε απο τον ευρωπαϊκό οργανισμό Youth in Action, το όνομα του είναι Think Differentκαι είχε σκοπό την ευαισθητοποίηση των νέων σχετικά με τα ναρκωτικά, το αλκοόλ, το κάπνισμα, την ανορεξία, τη βουλιμία και την εξάρτηση από τον υπολογιστή, θέματα που αφορούν τους νέους. Το πρόγραμμα αποτελείται από τέσσερα μέρη και δύο ομάδες, μία ελληνική και μία πολωνική. Αρχικά, πήγαν στην Πολωνία δύο Έλληνες για ένα σεμινάριο, ακολούθησε το δικό μας ταξίδι, μετά θα έρθουν στην Ελλάδα τα παιδιά της πολωνικής ομάδας και το πρόγραμμα θα ολοκληρωθεί με ένα σεμινάριο στην Ελλάδα στο οποίο θα συμμετάσχουν δύο Πολωνοί. Το ταξίδι μας ξεκίνησε την Τρίτη 13 Δεκεμρίου 2011 στις 15:35 και μετά από πτήση 2 ωρών και 45 λεπτών προσγειωθήκαμε στο αεροδρόμιο της Βαρσοβίας. Από εκεί πήραμε το λεωφορείο για να πάμε στο κέντρο της πόλης από όπου πήραμε άλλο λεωφορείο, το ΚΤΕΛ, για να πάμε στο Νałęczów, μία μικρή πόλη στην οποία βρισκόταν το ξενοδοχείο όπου μείναμε. Εκεί φτάσαμε αργά το βράδυ και έτσι, αφού γνωρίσαμε τα παιδιά της πολωνικής ομάδας, είπαμε καληνύχτα και πήγαμε για ύπνο. Την επόμενη μέρα το πρωί παίξαμε κάποια παιχνίδια γνωριμίας για να γνωριστούμε καλύτερα με τους Πολωνούς και μετέ το μεσημεριανό αρχίσαμε τα workshops, δηλαδή άρχισε η δουλειά! Το βράδυ έλαβε χώρα η πολωνική βραδιά. Παρακολουθήσαμε ένα βίντεο για την ιστορία της Πολωνίας, φάγαμε πολωνικά εδέσματα, μάθαμε έναν πολωνικό χορό και διασκεδάσαμε. Η τρίτη μέρα ξεκίνησε με θεατρικά παιχνίδια στο τοπικό θέατρο, συνεχίστηκε με επίσκεψη στο τοπικό spa και τελείωσε με δείπνο σε ένα εστιατόριο με παραδοσιακή κουζίνα. Την τέταρτη μέρα γίναμε φωτογράφοι αλλά και...μοντέλα σε ένα μικρό στούντιο που είχε στηθεί στο εστιατόριο του ξενοδοχείου.Το πρωί αυτής της ημέρας, μάθαμε πως να τραβάμε σωστές φωτογραφίες και το απόγευμα της ίδιας μέρας γίναμε τα μοντέλα μιας φωτογράφισης με θέμα τα ναρκωτικά, το κάπνισμα, το αλκοόλ, την ανορεξία, τη βουλιμία και την εξάρτιση από το computer. H ημέρα αυτή ολοκληρώθηκε με την ελληνική βραδιά στην οποία παρακολουθήσαμε ένα βίντεο για την Ελλάδα, παίξαμε ένα κουίζ με ερωτήσεις σχετικές με την Ελλάδα, φάγαμε ελληνικά εδέσματα και φυσικά χορέψαμε ελληνικούς χορούς τους οποίους έμαθαν και αγάπησαν οι Πολωνοί. Την επόμενη μέρα μάθαμε να τραβάμε ενδιαφέροντα βίντεο, γυρίσαμ εοι ίδιοι χωρισμένοι σε ομάδες βιντεάκια σχετικά με, τι άλλο; τα ναρκωτικά, το κάπνισμα, το αλκοόλ, την ανορεξία, τη βουλιμία και την εξάρτιση από το computer ετοιμαστήκαμε για το flash mob και το βράδυ φάγαμε σε ένα άλλο παραδοσιακό εστιατόριο. Την επόμενη μέρα κάναμε σε ένα μεγάλο εμπορικό κέντρο σε μία κοντινή μεγάλη πόλη, το Lublin, ένα flashmob. Flash mob ονομάζεται μία δραστηριότητα κάποιων ατόμων που γίνεται σε δημόσιο χώρο με πολύ κόσμο σε σύντομο χρονικό διάστημα και στο τέλος της οποίας τα άτομα που συμμετείχαν φέρονται σαν να μη συνέβη τίποτα. Το flashmob είχε θέμα τα ναρκωτικά, το κάπνισμα, το αλκοόλ, την ανορεξία, τη βουλιμία και την εξάρτιση από το computer και αποτελείτο από μικρά θεατρικά για τις ανάγκες των οποίων είχαμε βάψει τα πρόσωπά μας άσπρα!!! Μετά το flash mob, παίξαμε στην πόλη ένα παιχνίδι για να μάθουμε περισσότερα για το Lublin. Toβράδυ φάγαμε σε μία παραδοσιακή ταβέρνα. Την επόμενη μέρα πήραμε το δρόμο της επιστροφής!!! Και τώρα μερικά στοιχεία της ζωής στην Πολωνία!!
 * Οι Πολωνοί, όπως και οι Σουηδοί, δεν είναι πολύ φίλοι του φυσικού μεταλλικού νερού. Προτιμούν το ανθρακούχο νερό ή ακόμα καλύτερα τσάι ή χυμό. Συγκεκριμένα μαζί με τα γεύματα, έπιναν χυμό πορτοκάλι ή μήλο.
 * Οι Πολωνοί είναι πολύ υπάκουοι όσον αφορά την κυκλοφορία τους στο δρόμο ως πεζοί. Με άλλα λόγια, για να διασχίσουν ένα δρόμο πηγαίνουν στη διάβαση και περνάνε από εκεί απέναντι. Επίσης, ακόμα κι όταν ο δρόμος είναι άδειος και το φανάρι κόκκινο για τους πεζούς, εκείνοι περιμένουν το φανάρι να γίνει πράσινο και μετά περνάνε. Ακόμη, στη Βαρσοβία, παρά τα μποτιλιαρίσματα δεν ακούστηκε κορνάρισμα.
 * Το κάπνισμα στην Πολωνία απαγορεύεται σε κλειστούς χώρους. Και στ’ αλήθεια απαγορεύεται. Αν θέλει κάποιος να καπνίσει πρέπει να βγει έξω. Όμως, το κάπνισμα στο δρόμο δεν είναι και πολύ αποδεκτό.
 * Η πώληση αλκοόλ σε ανήλικους ΑΠΑΓΟΡΕΎΕΤΑΙ. Για να αγοράσει κάποιος νέος αλκοόλ πρέπει να δείξει την ταυτότητά του. Παρ’ όλα αυτά, οι Πολωνοί πίνουν αρκετά και ιδιαίτερα βότκα.
 * Όσο για τα φαγητά τους...περίεργα!! Κάθε μεσημέρι, για ορεκτικό είχαμε σούπα΄ σούπες με μακαρόνια, σούπα με λουκάνικα και μπέικον. Επιπλέον, «φάγαμε» τυροπιτάκια βραστά με μία περίεργη γέμιση.